钦定古今图书集成/明伦汇编/官常典/第696卷 > 王用汲
## 钦定古今图书集成/明伦汇编/官常典/第696卷 > 王用汲

按《明外史》本传：“用汲，字明受，晋江人。为诸生时，郡被
倭，客兵横市中。会御史按部至，用汲言状。知府曰：‘此
何与诸生事’？用汲曰：‘范希文秀才时，以天下为己任，
矧乡井之祸，乃不关诸生耶’？知府有惭色。举隆庆二
年进士，授淮安推官，稍迁常德同知，入为户部员外
郎。万历六年，首辅张居正归葬其亲。湖广诸司毕，会”
巡按御史赵应元独不往，居正嗛之。及应元事竣得
代，即以病请。佥都御史王篆者，居正客也，素憾应元，
且迎合居正意。属都御史陈炌劾应元规避，遂除名。
用汲不胜愤，乃上言：“御史应元以不会葬，得罪辅臣，
遂为都御史炌所论，坐托疾欺罔削籍。臣窃恨之。夫
疾病人所时有，今在廷大小诸臣，曾以病请者何限？
御史陆万锺、刘光国、陈用宾皆以巡方事讫引疾，与
应元不异也，炌何不并劾之？即炌当世宗朝，亦养病
十馀年，后夤缘攀附，骤列要津。以退为进，宜莫如炌。
己则行之，而反以责人，何以服天下？陛下但见炌论
劾应元，以为恣情趋避，罪当罢斥，至其意所从来，陛
下何由知之？如昨岁星变，考察，将以弭灾也，而所挫
抑者，半不附宰臣之人。如翰林习孔教，则以邹元标
之故；礼部张程，则以刘台之故；刑部浮躁独多于他
部，则以艾穆、沈思孝而推戈；考后劣转赵志皋，又以
吴中行、赵用贤而迁怒。盖能得辅臣之心。则虽素负
才名之张岳，难免以不及论调。臣不意陛下省灾塞
咎之”举，仅为宰臣酬恩报怨之私，且凡附宰臣者，亦
各藉以酬其私，可不为太息矣哉！《孟子》曰：“长君之恶
其罪少；逢君之恶其罪大。”臣则谓逢君之恶，其罪犹
小；逢相之恶，其罪更大也。陛下天纵圣明，从谏勿咈，
诸臣熟知其然，争欲碎首批鳞以自见。陛下欲织锦
绮，则抚臣、按臣言之；欲采珍异，则部臣、科臣言之；欲
取太仓、光禄，则台臣、科臣又言之。陛下悉见嘉纳，或
遂停止，或不为例。至若辅臣意之所向，不论是否，无
敢一言以正其非，且有先意结其欢，望风张其焰者，
是臣所谓逢也。今大臣未有不逢相之恶者，炌特其
较著者尔。以臣观之，天下无事不私，无人不私，独陛
下一人公耳。陛下又不躬自听断，而委政于众所阿
奉之大臣，大臣益得成其私而无所顾忌，小臣益苦
行私而无所愬告，是驱天下而使之奔走乎私门矣。
陛下何不日取庶政而勤习之，内外章奏，躬自省览，
先以意可否焉，然后宣付辅臣，俾之啇确。阅习既久，
智虑益弘，几微隐伏之间，自无逃于天鉴。夫威福者，
陛下所当“自出；乾纲者，陛下所当独揽。寄之于人，不谓之旁落，则谓之倒持。政柄一移，极重难返。此又臣
所日夜深虑，不独为应元一事已也。”疏入，居正大怒，
欲下狱廷杖。会次辅吕调阳在告，张四维拟削用汲
籍，帝从之。居正以罪轻移怒四维，厉色待之者累日。
方用汲之拜疏也，尚书殷正茂召而责之曰：“斯事举
朝耐之，尔何独乃尔？”用汲对曰：“唐之佛骨，宋之和议，
举朝可耐，惟韩愈、胡铨不能耐，士固各有志也。”正茂
默然。用汲归，屏居郭外，布衣讲授，足不践城市。居正
死，起补刑部，未上，擢广东佥事。寻召为尚宝卿，进大
理少卿。会法司议胡槚、龙宗武杀吴仕期狱，傅以谪
戍。用汲驳奏曰：“按律，刑部及大小官吏不依法律，听
从上司主使，出入人罪者，罪如之。”盖谓如上文罪斩
妻子为奴、财产入官之律也。仕期之死，槚非主使者
乎？宗武非听上司主使者乎？今仅谪戍，不知所遵何
律也。上欲用用汲言，阁臣申时行等谓仕期自毙，宜
减等，狱遂定。寻迁顺天府尹，历南京刑部尚书，致仕。
用汲为人刚正，遇事敢为。自尹京后，累迁皆在南，以
彊直故也。卒，赠太子太保，谥“恭质。”